Aure prestegjeld

Aure prestegjeld var et prestegjeld tilhørende Ytre Nordmøre prosti. Det omfattet sogn i Aure kommune i Møre og Romsdal fylke, og hovedkirken var Aure kirke.

Aures kirkesogn er nå en del av Aure kirkelige fellesråd, og underlagt Ytre Nordmøre prosti i Møre bispedømme i Den norske kirke.

Historikk 

Aurar sókn (norrønt) har sin opprinnelse fra kristningen av landet. Aure prestegjeld går tilbake til førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden.

I Reformatsen 1589 hadde Oure Præstegjeld fem kirker og to prester. Sognepresten betjente hovedkirken i Oure og Ædø kirke, mens Brattvær, Odden og Veien kirker hadde en residerende kapellan bosatt i Brattvær. Ved kgl.res. av 30. juni 1749 ble prestegjeldet delt ved at Edø, Hopen og Brattvær ble skilt ut til som et eget sognekall. Ved kgl.res. av 1. mars 1862 ble Valsøyfjord anneks utskilt fra Aure hovedsogn.

Oure prestegjeld dannet grunnlaget for Oure formannskapsdistrikt, som ble opprettet i 1837.

Ved regjeringsres. 21. november 1905 ble Stemshaug eget anneks, fradelt Aure fra 1. januar 1906. Den 1. januar 1967 ble Valsøyfjord sogn overført til Halsa prestegjeld.

Ved avviklingen bestod Aure prestegjeld av menighetene i Aure og Stemshaug.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Referanser

Aures historie
Religion i Møre og Romsdal
Prestegjeld i Møre bispedømme